**Літаратурна-музычны вечар**

 **“Галасы закаханых у беларускай паэзіі”**

*Удзельнікі вечарыны сядзяць за столікамі, на якіх гараць свечкі – сімвалы кахання.*

*Гучыць песня пра ”Белы снег” у выкананні А.Ціхановіча і Я.Паплаўскай*

 *Вядучы.*

Агні кахання – вечныя агні.

Яны нікому з нас не слепяць вочы.

Шчаслівым сэнсам напаўняюць дні,

Пяшчотай вабнай скарачаюць ночы,

Загадкава гучыць у цішыні

Гарачы неспатольны шэпт жаночы.

Бянтэжыцца расчулены юнак,

Упершыню адчуўшы дзіўны смак.

*Вядучы.*

Ёсць у каханні нейкая мяжа.

За гэтай патаемнаю мяжою

Зліваецца ў адно твая душа

З душой каханай, чыстаю душою.

Як ток, між вамі прабяжыць спярша,

Каб адарыць вас яркаю іскрою,

Чароўнае адзінства захаплення,

Што аднаўляе свет і пакаленні.

*Вядучы.*

Каханне… Ці бывае ў свеце яшчэ што-небудзь імгненнае, беспамятнае, такое сляпое і разам з тым велічнае і вечнае. Напэўна, не… і ці ёсць на Зямлі хоць адзін чалавек, які б не адчуў гэтага пачуцця і мог з упэўненасцю сказаць, што гэта такое. Таксама, не.

*Відэа “Дыпламаты чытаюць вершы на беларускай мове”*

*Вядучы.*

“Я вас люблю!

Хто, адкажыце мне,

Ні разу не пачуў такія словы?

Які не будзе новы век суровы,

Без гэтых слоў не абысціся, не!

Глядзіце, вунь юнак светлагаловы

З букетам руж бяжыць па сцяжыне.

Не абпаліся ж, хлопча ў жыцці,

Каханню вечна на зямлі цвісці!”

(“Я вас люблю” А.Грачанікаў)

*Вядучы.*

Любоў – гэта не ўстаноўленая законам “непазбежнасць”, а сутнасная ўнутраная патрэба чалавечай душы.

Пра значэнне кахання ў нашых продкаў-славянаў гаворыць народная вера. У старажытнай міфалогіі паводле “Рускіх Ведаў”, бог Вялес, што ўладарыць над іншасветам, усім душам памершых задае самае важнае пытанне: “А ці любілі вы на зямлі?” І толькі тым, хто любіў, адкрывае шляхі на неба.

Чалавек, які валодае дарам любові, бачыць прыгажосць свету і яго каласальную мэтазгоднасць. (*песня “Каханне” муз. Марозавай, сл. Н.Гілевіча).*

*Вядучы.*

Ліра Я.Купалы, якая спела столькі песень аб народнай нядолі, здольна выявіць найінтымнейшыя зрухі душы, пачуцці.

Культ каханай жанчыны-адзінай, “ненагляднай”, авеяны паэзіяй рацарскага высакародства. Ён перад ёй схіляецца, як перад багіняй, цудам жыцця. Яна ўпрыгожыла сабой увесь свет, яго бясконцыя праявы; бо ён глядзіць на ўсё вачамі бязмежна закаханага.

*Вучань*

У хаце маёй ужо будзь гаспадыняй,

Няма ў мяне нікога, проч цябе,

Сядзь на пачэсны кут, мая багіня,

І будзем думы думаць аб сабе.

У начной цішы, у любым упаенні,

У патаенні ад жыцця, людзей,

Агонь душу і сэрца распрамене,

Агонь гарачых, злучаных грудзей.

І мнагацветныя акружаць нас вясёлкі,

Маланкі залатыя замігцяць.

А думкі нашы, верныя саколкі,

Да неба з добрай весткай паляцяць.

Так мілаванне к шчасцю след адчыне,

А мілаванне – над царамі цар, -

І будзеш век маёй ты гаспадыняй,

А я твой вечна буду гаспадар.

Шмат радкоў складзена паэтам аб каханні.

*Вядучы*

Самае тонкае чалавечае пачуццё – каханне па-сапраўднаму раскрываецца, як паказвае паэт, на фоне прыроды, пры непасрэдным яе ўдзеле, бо толькі яна разумее глыбіню пачуцця, садзейнічае яго росквіту

*Вучань*

Зайшло ўжо сонейка, цень лёг на гонейка,

Уецца туман сенажацяй,

Выйдзі ж, дзяўчынка, выйдзі, галубка,

У садзік ка мне пагуляці.

Хвалямі шыбкімі ў цені пад ліпкамі

Час нам праходзіць будзе,

Бачыць будуць зоры і месяц,

Бачыць не будуць нас людзі.

Казкамі дзіўнымі будуць галінамі

Ліпкі шумець, дзівіцца,

Будзе прыветліва пець салавейка,

Буду слугой, ты – царыцай.

Радасцю, уцехамі пад ліпак стрэхамі

Будзе нам доля ў ноч гэту.

Сэрцавы струны ўдарам каханне

На зайздрасць цэламу свету.

Выйдзі ж, дзяўчынка, выйдзі, галубка,

У садзік ка мне пагуляці.

Ужо зайшло сонейка, цень лёг на гонейка,

Уецца туман сенажацяй.

*Вядучы*

Беларуская лірыка – гэта і чысціня, і наіўнасць юнацкага свету ў вершах Анатоля Вярцінскага. “Зязюліным ранкам пасля салаўінага вечара і перапельнай ночы” размаўляе па-сучаснаму каханне Пімана Панчанкі.

Такая ж нявыдуманасць пачуцця ў лірыцы Рыгора Барадуліна, Анатоля Грачанікава, Максіма Танка, Леаніда Дранько-Майсюка.

*Вучань*

Вабяць азёрныя далі

Ціхай вячэрняй парой,

Дзе мы аднойчы шукалі

Папараць-кветку з табой.

Зоры з табой мы лічылі

 Каля азёрнай вады.

Кветкай чароўнай, дзяўчына,

Стала ты мне назаўжды.

Папараць-кветка ўзыходзіць,

Папарыць-кветка цвіце.

Папараць-кветку знаходзіць

Той, хто з каханай ідзе.

Чыстыя воды купалля,

Лес прыазёрны і луг

Нам падарылі кахання –

Шчасцем азораны круг.

Шэпчуць дрымотныя хвалі

Голасам птушкі начной.

Папараць-кветку шукалі –

Шчасце знайшлі мы з табой.

*Вядучы*

А колькі цудоўных песень напісана на вершы беларускіх паэтаў. І жартоўныя, і лірычныя, але амаль ва ўсіх іх праходзіць тэма кахання, спрадвечная тэма.

*(песня “Дзіўны лістапад”).*

*Вядучы*

Асабістым цёплым ручайком цякуць у беларускай паэзіі кахання вершы, напісаныя жанчынамі. І, мабыць, таму, што яны належаць жыночаму пяру, яны такія шчырыя, пранікнёныя, такія незвычайна добрыя, зразумелыя.

*Вучань*

Ты думаў пра мяне,

Я ведаю – бо ў ночы

Я не магла стуліць на хвіліну вочы.

І думка горача мне сэрца хвалявала

Ты думаў пра мяне, і я таму не спала.

Ты думаў пра мяне, я ведаю – у слова,

Жар пылкіх дум тваіх быў валіцца гатовы,

Яны гучалі тут, так шчыра, так глыбока,

Мне пець хацелася – і плакаць, лёгка, лёгка.

*К.Буйло “Ты думаў пра мяне”.*

*(Песня “Светлая замова”).*

*Вядучы*

Раіса Баравікова – тонкі лірык. Шмат увагі аддае асабістай, інтымнай тэме, вершам пра каханне, у якіх чалавек выпрабоўваецца на вернасць, высакароднасць.

*Вучань*

Ля крыніцы брустае вянец,

Абранёны на шчасце вянок,

Тут калісь палявалі славяне

На чужых даўганогіх жанок.

Паўтараецца многае ў свеце

На палянцы распалім касцёр,

І заблудзіцца месяц у вецці

Як лазе агнявое касцёр.

У тваім сінявокім абліччы

Я славянскія рысы знайду,

Стань жа сёння маім паляўнічым

Я сама пад руку пападу.

*Вядучы*

Так прыгожа, самааддана, так пяшчотна можа кахаць толькі жанчына. На жаль, каханне не заўжды бывае вечным і шчаслівым. Калі прыходзіць твая вясна, то здаецца, што заўсёды будзе так узвышана, так хораша. Аднак, жыццё – складаная рэч. Яна ставіць чалавека ў розныя абставіны.

*Вучань*

Ты пакліч мяне, пазаві,

Там заблудзімся ў хмельных травах.

Пачынаецца ўсё з любві.

Нават самая простая ява.

І тады душой не крыві,

На дарозе жыцця шырокай.

Пачынаецца ўсё з любві –

Першы поспех і першыя крокі.

Прыручаюць салаўі,

Там, дзе выбеглі ўдаль канавы

Пачынаецца ўсё з любві

А інакш і жыць немагчыма.

(Яўгенія Янішчыц)

*Вядучы*

Каханне… Яно не выбірае ні час, ні ўзрост, ні надвор’е. яно прыходзіць і ўсё! Нават, калі ўжо адышло, яшчэ доўга шчыміць сэрца.

*Вучань*

Я не веру, што прайшло каханне

З гадамі маладымі на пачын.

Што нашых вуснаў,

Нашых душ яднанне

Не можы сівізны перамагчы.

Я і цяпер расказваю,

Як тайны,

Твой кожны дотык,

Кожны позірк твой.

Ад старасці ахоўваю адчайна.

Святыя хвілі радасці жывой.

Калі тваё спякотнае дыханне

Сціхае ўранні на маім плячы.

І я не клічу новае каханне

Мне б тое,

Маладое,

Зберагчы.

*(Г.Бураўкін) (песня “Кахання нашага пара”)*

*Вядучы*

Усё, што гаварылася пра каханне да гэтай пары – бясспрэчна праўда, што “тайна сия велика есть”.

Дзякуй паэзіі, лірыцы кахання за магчымасць словам выказаць пачуцці. Сёння ў нашай гасцёўні, я ўпэўнена, ёсць самадзейныя таленавітыя паэты ці проста аматары паэзіі.

*Вучань*

Хай не знае доўгае разлукі

І ніхто адзін, і ні цэлы свет.

А любімых век ласкавыя рукі

Затуляюць нас і ад стуж, і ад бед.

Я кахаю зарніцы золкія,

Я кахаю зоркі вечаровыя,

Кахаю твае вочы колкія,

І празрыстыя, і вясёлыя.

Я кахаю прыроду чыстую,

Я кахаю вятроў завыванні,

І усмешку тваю ўрачыстыю,

І канешне, усе нашы спатканні.

Я кахаю ўсё жывое,

Я кахаю нашу краіну

І цябе — больш за ўсе дарагое!

Я кахаю і я не пакіну.

Няхай гэтыя вершы пра каханне абуджаюць вашыя сэрцы, няхай музыка кахання абуджае вашы душы!